Jeg er glad for at høre, at både Brøndby IF og klubbens fanskarer er så inkluderende anlagte, som den tidligere formand for klubbens officielle fanklub Ole Ditlev Jensen hævdede i et indlæg i avisen onsdag.

Det er også dejligt at høre, at han som deltager i Brøndby-marchen gennem Københavns gader Kristi Himmelfartsdag oplevede den som »et inkluderende fællesskab« med en stor spredning i alder, køn og etnicitet.

Men jeg kan ikke helt se, hvordan disse konstateringer kan berettige en kritik af mit indlæg fra i mandags, hvor jeg tog afstand fra marchens usunde maskulinitetskultur. (For hvad der skete inde i rækkerne under marchen var jo slet ikke, hvad jeg havde fokus på).